《秋日游东山寺寻殊昙二法师》
唐代·慧宣

木落树萧椮，水清流㵳寂。属此悲哉气，复兹羁旅戚。

奚用写烦忧，山泉恣游历。万丈窥深涧，千寻仰绝壁。

傍岭竹参差，缘崖藤幂䍥。行行极幽邃，去去逾空寂。

果值息心侣，乔枝方挂锡。围绕悉栴檀，纯良岂沙砾。

妙法诚无比，深经解怨敌。心欢即顶礼，道存仍目击。

慧刀幸已逢，疑网于焉析。岂直却烦恼，方期拯沈溺。

作者简介：常州法师，与道恭同召，活跃于太宗贞观年间，生平事迹不详，留有是诗三首。